google/wiki40b huggingface dataset:
Ράνουλφ Μόρτιμερ

Σύμμαχος με τον Γουλιέλμο Ρούφο

Διεκδίκησε το κάστρο του Γουίγκμορ όταν ο Ρόζερ ντε Μπρετέγ γιος του Γουίλιαμ Φιτς Όζμπερν ενώθηκε στην "Επανάσταση των Κομήτων" (1075). Τα εδάφη στο Χερεφορντσάιρ και το Σροπσάιρ του παραχωρήθηκαν πριν το 1086 από τον Γουλιέλμο τον Κατακτητή. Μετά τον θάνατο του Γουλιέλμου το ενωμένο βασίλειο της Αγγλίας με την Νορμανδία χωρίστηκε, ο Ράνουλφ ενώθηκε με τους επαναστάτες εναντίον του νέου Άγγλου βασιλιά Γουλιέλμου Ρούφου. Οι Ουαλοί λόρδοι των Μαρς με τους Άγγλους και τους Νορμανδούς επιτέθηκαν και κατέκτησαν το Χέρεφορντ, το Γκλόστερ και το Γούστερσαϊρ. Η επανάσταση απέτυχε σε έναν χρόνο και οι λόρδοι της Ουαλίας διαλύθηκαν, ο Γουλιέλμος Ρούφος εκμεταλλεύτηκε το πλεονέκτημα να δωροδοκήσει τους λόρδους της Άνω Νορμανδίας για να κερδίσει την υποστήριξη τους. Ο Ράνουλφ με τον ίδιο τρόπο, διατήρησε τα εδάφη του με δέσμευση να τον υποστηρίξει, δημιούργησε φρουρά στο κάστρο του και λεηλάτησε τις γύρω περιοχές που διοικούσε ο Ροβέρτος Β΄ της Νορμανδίας. Η υποταγή των Νορμανδών βαρόνων στον Άγγλο βασιλιά ήταν η βάση για να κερδίσει την περιοχή στον σκληρό πόλεμο διαδοχής που είχε ξεσπάσει ανάμεσα στους γιους του Γουλιέλμου του Κατακτητή.

Σύμμαχος με τους Νορμανδούς

Στην διάρκεια του εμφυλίου ο Ράνουλφ άλλαζε συνεχώς υποστήριξη και αργότερα υποτάχθηκε στον δούκα της Νορμανδία (1093). Συμμάχησε στις Ουαλικές Μαρς με τις Νορμανδικές δυνάμεις του Ρότζερ του Σρούσμπερυ, του Ραλφ Τόσνι του κάστρου του Κλίφορντ και του Φίλιπ των Μπραόζ του Ράντνορ. Επιτέθηκαν στην αρχαία Ουαλική κομητεία του Ράντνοσαιρ το σημερινό Ποουίς και κυρίευσαν το βασίλειο του Κίνλιμπιουγκ, η περιοχή τοποθετείται ανάμεσα στους ποταμούς Γουάι και Σέβερν, ίδρυσαν πολλά κάστρα.
Σε έναν αιώνα μετά την κατάρρευση της Νορμανδικής κυριαρχίας οι Μόρτιμερ εκδιώχθηκαν από την περιοχή με την επανάσταση του Κίνλιμπιουγκ (1148)

Οικογένεια

Ο Ράνουλφ παντρεύτηκε την Μίλισεντ μια γυναίκα άγνωστης ταυτότητας και καταγωγής, η κόρη τους Αουίς του Μόρτιμερ (πέθανε το 1127) παντρεύτηκε τον κόμη Στέφανο του Ωμάλ πριν το 1100. Ο Ράνουλφ υποστήριξε τον γαμπρό του για αντικαταστάτη του Ερρίκου Α΄ της Αγγλίας αλλά ο Άγγλος βασιλιάς κατάφερε να ελέγξει την Αγγλία μαζί με την Νορμανδία (1135). Ο γιος του Ράνουλφ Ούγος Μόρτιμερ (πέθανε το 1150) έκτισε ξανά το κάστρο του Κιμαρόν ενώ το κάστρο του Γουίγκμορ έγινε η έδρα της οικογένειας στην Αγγλία. Ο εγγονός του Ράνουλφ Ούγος Μόρτιμερ παντρεύτηκε την Ματθίλδη λε Μεσίν.
Τζανάτα Κεφαλονιάς

Αρχαιολογικά και ιστορικά μνημεία

Στη θέση Μπρούτζι από τον αρχαιολόγο Λάζαρο Κολώνα ανευρέθηκε θολωτός τάφος Μυκηναϊκής εποχής, ο οποίος χρονολογείται μεταξύ 1350-1000 ΜΚΕ. Είναι ο σημαντικότερος του είδους σε όλη την περιοχή λόγω του μεγέθους του (διάμετρος 6,80 μέτρα, ύψος 3,95 μέτρα) και του βαθμού διατήρησής του. Ο τάφος έχει προσανατολισμό από νότο προς βορρά και είναι χτισμένος σε άλλον παλαιότερο. Ο θόλος του κατέρρευσε κατά την Ενετοκρατία, όταν ο τάφος χρησιμοποιήθηκε σαν κατάλυμα. Είχε ήδη συληθεί κατά την αρχαιότητα. Τα χρυσά ευρήματά του δηλώνουν ταφές επιφανών αρχόντων, συνεπώς και της παρουσίας ακμαίου μυκηναϊκού κέντρου στην περιοχή, συνδέοντάς τον με την Ομηρική Ιθάκη. 
Η οικία Καμπίτση έχει χαρακτηριστεί ως ιστορικό διατηρητέο μνημείο, χαρακτηριστικό δείγμα αρχοντικού του 18ου αιώνα, το οποίο βάσει επιγραφής του χρονολογείται από το 1766. Το κτίριο έχει υποστεί νεώτερες διαμορφώσεις.
Στη θέση Λεβεντάτα σώζεται ο βυζαντινός ναός του Σωτήρα, με τοιχογραφίες που χρονολογούνται στο 13ο αιώνα.

Δραστηριότητες

Η εκκλησία του 'Αγιου Ιωάννη γιορτάζει στις 24 Ιουνίου, οπότε και πραγματοποιείται πανηγύρι.
Φρανσίσκο Ζεράλδες

Σταδιοδρομία σε συλλόγους

Γεννημένος στη Λισαβόνα, ο Ζεράλδες εντάχθηκε στην ακαδημία νέων της Σπόρτιγνκ Λισαβόνας το 2003, σε ηλικία 8 ετών. Στις 30 Μαρτίου 2013, ενώ ήταν ακόμα έφηβος, έκανε το επαγγελματικό ντεμπούτο του με τη Β ομάδα του συλλόγου, παίζοντας ένα λεπτό στην εντός έδρας ήττα με 1-3 εναντίον της Μπενφίκα Β για τη Σεγούντα Λίγα. 
Ο Ζεράλδες πέρασε το πρώτο μισό της σεζόν 2016-17 δανεικός στη Μορειρένσε της Πριμέιρα Λίγα. Η παρθενική του εμφάνιση έγινε στις 13 Αυγούστου 2016, στην ισοπαλία με 1-1 εναντίον της Πάσος ντε Φερέιρα. Σημείωσε το πρώτο γκολ του το επόμενο Σαββατοκύριακο, όταν βοήθησε την ομάδα του στη νίκη με 3-0 επί της Φεϊρένσε. 
Στα τέλη Ιανουαρίου του 2017, τόσο ο Ζεράλδες όσο και ο Ντάνιελ Ποντένσε ανακλήθηκαν από τους δανεισμούς τους από τον προπονητή της Σπόρτινγκ, Ζόρζε Ζεσούς. Έκανε το ανταγωνιστικό ντεμπούτο του για τη Σπόρτινγκ στις 11 Μαρτίου, μπαίνοντας ως αλλαγή αργά στον αγώνα, στην εκτός έδρας νίκη με 1-4  επί της Τοντέλα. 
Τη σεζόν 2017-18, όντας ακόμα παίκτης της Σπόρτινγκ, μετακινήθηκε με δανεισμό στη Ρίο Άβε. Την επόμενη σεζόν, στην ίδια κατάσταση, εντάχθηκε στην γερμανική Άιντραχτ Φραγκφούρτης.  
Στις 25 Ιουνίου 2019, η AEK ανακοίνωσε την απόκτηση του Ζεράλδες με μονοετή δανεισμό.

Διεθνής σταδιοδρομία

Έχει 2 συμμετοχές με την Εθνική Πορτογαλίας U21. Η πρώτη του ήταν στις 6 Οκτωβρίου 2016, στην ισοπαλία 3-3 με την Ουγγαρία για τα προκριματικά του Ευρωπαϊκού Πρωταθλήματος U21 του 2017, όπου έδωσε ασίστ στον Ποντένσε και τον επόμενο μήνα, εμφανίστηκε στη φιλική νίκη με 3-1 εναντίον της Τσεχίας στο Σετούμπαλ.

Προσωπική ζωή

Ο Ζεράλδες είναι ένθερμος αναγνώστης και ο αγαπημένος του συγγραφέας είναι ο Τζωρτζ Όργουελ.
Ιωάννης Β΄ της Καστίλης

Βιογραφία

Ο Ιωάννης Β΄ προερχόταν από τον Οίκο της Τραστάμαρα κλάδο του Οίκου της Ιβρέας, ήταν υιός και διάδοχος του Ερρίκου Γ΄ της Καστίλης και της Αικατερίνης του Λάνκαστερ.
Όταν απεβίωσε ο Πέτρος της Καστίλης το 1366, διεκδίκησε το θρόνο ο ετεροθαλής αδελφός του Ερρίκος Β΄ της Καστίλης που όμως ήταν νόθος υιός του πατέρα τους. Έτσι η κόρη του Πέτρου, η Κωνσταντία με τον σύζυγό της διεκδικούσαν το στέμμα από τον Ιωάννη Α', υιό του Ερρίκου Β'. Τελικά συμφώνησαν να παντρέψουν τα παιδιά τους: η κόρη της Κωνσταντίας, η Αικατερίνη Ανζού παντρεύτηκε τον Ερρίκο Γ', υιό του Ιωάννη Α'. Ώστε ο Ιωάννης Β' ήταν απόγονος του Πέτρου και του νόθου Ερρίκου Β', ενώνοντας στο πρόσωπό του τις αξιώσεις των επιγόνων τους.
Διαδέχθηκε τον πατέρα του όταν ήταν ενός έτους, με την αντιβασιλεία της μητέρας του και του αδελφού τού πατέρα του Φερδινάνδου Α' βασιλιά της Αραγωνίας. Όταν ο Φερδινάνδος Α' αποβίωσε το 1416, η μητέρα του έμεινε μόνη στην αντιβασιλεία. Αν και η βασιλεία του διάρκεσε 49 έτη, μια από τις μακρότερες βασιλείες, ο ίδιος δεν ήταν ιδιαίτερα ικανός. Περνούσε το χρόνο του γράφοντας στίχους, κυνηγώντας ή οργανώνοντας κονταρομαχίες. Τον επηρέαζε η ευνοουμένη του Αλβάρο ντε Λούνα· η σύζυγός του Ισαβέλλα Αβίς ήλεγχε την αδύναμη θέλησή του, όπως όταν μετά από προτροπή της απέλυσε τον πιστό και ικανό υπηρέτη του. 
Οι αντιβασιλείς το 1411 στη Βαγιαδολίδ είχαν με διατάγματα περιορίσει τη δραστηριότητα των Εβραίων: τους απαγορευόταν να κατέχουν διοικητικές θέσεις, έπρεπε να φορούν διαφορετικά ρούχα, κά. Μετά τους μαζικούς εκχριστιανισμούς τους το διάστημα 1391-1415, το Ιωάννης Β', όταν το 1418 πήρε τον έλεγχο της εξουσίας, αναίρεσε τα διατάγματα και ευνόησε μια πιο ανεκτική στάση απέναντι στους Εβραίους. 
Το 1431 τοποθέτησε τον Γιουσούφ Δ' ως σουλτάνο της Γρανάδας στο Μαυριτανικό εμιράτο, με αντάλλαγμα την υποτέλεια του στον Ιωάννη Β'. Το γεγονός αυτό είναι το θέμα της μπαλάντας το Ρομάντσο του Αμπεναμάρ, από όπου έχουμε μια περιγραφή των χαρακτηριστικών του: "υψηλός και όμορφος, με δέρμα ανοιχτόχρωμο προς το κόκκινο· είχε καστανά μαλλιά και μικρή, προς τα επάνω (γαλλική) μύτη· τα μέλη του ήταν χαριτωμένα". 
Απεβίωσε στη Βαγιαδολίδ και ετάφη στη μονή των Καρθουσιανών Μιραφλόρες, στην πόλη Μπούργος.
Βαϊμάρη

Ιστορία

Το παλαιότερο αρχείο της πόλης χρονολογείται στο έτος 899.
H Βαϊμάρη είναι μια από τις μεγάλες πολιτιστικές περιοχές της Ευρώπης, με συγγραφείς και φιλοσόφους όπως ο Γκαίτε, ο Φρίντριχ Σίλλερ, και ο Γιόχαν Χέρντερ. Σήμερα είναι μια τουριστική περιοχή για τους Γερμανούς διανοουμένους στην παράδοση του Γκαίτε ο οποίος κατοικούσε στη Βαϊμάρη προς το τέλος του 18ου αιώνα. Οι τάφοι των Γκαίτε, Σίλλερ και Νίτσε, καθώς  και τα αρχεία τους, διατηρούνται και είναι επισκέψιμοι από το κοινό. Η περίοδος στη γερμανική ιστορία από το 1919-1933 αναφέρεται συνήθως ως Δημοκρατία της Βαϊμάρης, επειδή εδώ δημιουργήθηκε το Σύνταγμα της Δημοκρατίας τον Ιούλιο του 1919. Το Βερολίνο, μετά τη γερμανική επανάσταση του 1918, θεωρήθηκε πάρα πολύ επικίνδυνο για την εθνική συνέλευση. Η Βαϊμάρη ήταν, πριν από το Ντεσάου, το κέντρο του κινήματος του Μπαουχάους.
Το Ευρωπαϊκό Κοινοβούλιο επέλεξε την πόλη αυτή ως Πολιτιστική Πρωτεύουσα της Ευρώπης το 1999.
Γιαννάκης Αγαπίου

Βιογραφικά στοιχεία

Ο Γιαννάκης Αγαπίου γεννήθηκε στις Πάνω Αρόδες το 1932. Ομιλούσε, πέρα από την ελληνική, την αγγλική γλώσσα. Σπούδασε νομική Gray's Inn. Επέστρεψε στην Κύπρο το 1958 και άνοιξε δικηγορικό γραφείο. Από το 1979 έως το 1991 ήταν πρόεδρος του Δικηγορικού Συλλόγου Λεμεσού. Επιπλέον, ήταν μέλος του Παγκύπριου Δικηγορικού Συλλόγου και του Νομικού Συμβουλίου.
Ήταν νυμφευμένος με την Διαμάντω Αγαπίου και είχε ένα υιό και μία κόρη. Απεβίωσε στις 16 Ιουλίου 2010 από πνιγμό στη θαλάσσια περιοχή Λεμεσού.

Πολιτική διαδρομή

Κατά τη διάρκεια των σπουδών του διετέλεσε Γενικός Γραμματέας της Ένωσης Κυπρίων Φοιτητών Λονδίνου.
Στις βουλευτικές εκλογές του 1991 εξελέγη βουλευτής στην Εκλογική Περιφέρεια Λεμεσού με το ΑΚΕΛ. Επανεξελέγη στις βουλευτικές εκλογές του 1996. Ως βουλευτής, διετέλεσε πρόεδρος της Κοινοβουλευτικής Επιτροπής Κανονισμού, πρόεδρος της Κοινοβουλευτικής Επιτροπής Ανθρωπίνων Δικαιωμάτων, μέλος της Κοινοβουλευτικής Επιτροπής Νομικών, μέλος της Κοινοβουλευτικής Επιτροπής Θεσμών και Αξιών και μέλος της Μικτής Κοινοβουλευτικής Επιτροπής Κύπρου-Ευρωπαϊκής Ένωσης.
Την περίοδο του θανάτου του ήταν πρόεδρος της Ανεξάρτητης Αρχής Διερεύνησης Ισχυρισμών και Παραπόνων.
Φρειδερίκος Γ΄ της Έσσης-Χόμμπουρκ

Βιογραφία

Ο Φρειδερίκος-Ιάακωβος γεννήθηκε στο Κελλν και ήταν ο πρωτότοκος γιος του Φρειδερίκου Β΄ λαντγκράβου της Έσσης-Χόμπουρκ και της Λουίζας-Ελισάβετ των Κέττλερ, κόρης του Ιακώβου δούκα της Κουρλάνδης.
Έλαβε ενδελεχή εκπαίδευση στην πολιτιστικά και πνευματικά προοδευτική Αυλή του Βερολίνου, όπου ο πατέρας του υπηρετούσε ως διοικητής στο στρατό του Βρανδεμβούργου. Από το 1687 έγινε μέλος της Ιπποτικής Ακαδημίας της Βυρτεμβέργης. Το 1690 ήταν λοχαγός στον Ολλανδικό Στρατό και δύο έτη μετά συνταγματάρχης του Ιππικού. Προήχθη σε ταξίαρχο (1701), υποστράτηγο (1704) και, μετά τη μάχη του Μπλένχαϊμ (1704), σε αντιστράτηγο. Το 1708 απεβίωσε ο πατέρας του και τον διαδέχθηκε. Έμεινε στον Ολλανδικό Στρατό ως την ειρήνη της Ουτρέχτης (1713) και έπειτα επέστρεψε στο Χόμπουρκ, όπου ανέλαβε τη διακυβέρνηση. 
Όσο ήταν στην Ολλανδία δεν μπορούσε να κάνει πολλά για το Χόμπουρκ. Το 1721 ίδρυσε το ορφανοτροφείο Ίδρυμα του Λαντγκραβιάτου. Τα αρχεία του Ορφανοτροφείου μεταφέρθηκαν στα Αρχεία της πόλης των Λουτρών Χόμπουρκ το 2010. Η ανεκτική θρησκευτική του πολιτική επέτρεψε στο Χόμπουρκ την έκδοση του βιβλίου Ένας θρησκευτικός ανθόκηπος ή το γενικό βιβλίο ύμνων από τον Χρίστοφ Συτς. 
Το δημόσιο χρέος αυξήθηκε υπερβολικά και ο βασιλιάς της Γερμανίας έθεσε Επιτροπή Χρέους. Αυτή τον πίεσε να αναλάβει υπηρεσία πάλι στην Ολλανδία το 1738: έγινε κυβερνήτης της Λιέγης και από το 1741 της Μπρέντα. Το 1742 προήχθη σε στρατηγό του Ιππικού.
Απεβίωσε το 1746 ως κυβερνήτης του 'ς-Χέρτογκενμπος και τάφηκε στην κρύπτη του κάστρου του Χόμπουρκ. Ένα έτος πριν είχε αποβιώσει ο τελευταίος γιος του, έτσι τον διαδέχθηκε ο ανιψιός του Φρειδερίκος Δ΄.
Πάουνε

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Ρομπέρτο Φέρι

Βιογραφία

Το 1996 αποφοίτησε από την σχολή καλών τεχνών "Lisippo" (Λύσιππος) της Τάραντα και το 1999 μετακόμισε στην Ρώμη, όπου και άρχισε να μαθαίνει τις τεχνικές τις κλασσικής περιόδου, του 16ου μέχρι και του 19ου αιώνα και κυρίως τις τεχνικές του Καραβάτζιο και άλλων ζωγράφων όπως ο Ζακ-Λουί Νταβίντ, ο Ζαν Ωγκύστ Ντομινίκ Ενγκρ, ο Αν-Λουί Ζιροντέ-Τριοζόν, ο Τεοντόρ Ζερικώ, ο Σαρλ Γκλαιρ, ο Ουιλιάμ-Αντόλφ Μπουγκερώ και άλλους. Το 2006 αποφοίτησε από την ακαδημία καλών τεχνών της Ρώμης με άριστα, εκεί τα πρώτα τρία χρόνια στο εργαστήριο της σκηνογραφίας διδάχθηκε από τον Γκαετάνο Καστέλλι (Gaetano Castelli) και τον τελευταίο χρόνο από τον Φραντσέσκο Ζίτο (Francesco Zito).
Αδελφοποιήσεις

Οι Αδελφοποιήσεις είναι ένας τρόπος συνεργασίας σε δημοτικό επίπεδο μεταξύ διάφορων πόλεων. Συνήθως οι πόλεις βρίσκονται σε διαφορετικές χώρες. Συχνά ανταλλάσσονται μαθητές και οργανώνονται κοινές πολιτιστικές εκδηλώσεις.
Γκραν Πρι Μεγάλης Βρετανίας 2019 (Φόρμουλα 1)

Αγώνας

Ο αγώνας διεξήχθη την Κυριακή 14 Ιουλίου 2019.

Ποινές

Εδω παρουσιάζονται οι ποινές που δέχθηκαν οι οδηγοί πριν την έναρξη των αγώνων.
Ησύχιος ο Αλεξανδρεύς

Λεξικό Ησυχίου

Το λεξικό που δημιούργησε, περιέχει λέξεις περίεργες ή σπάνιες που συναντώνται σε αρχαία κείμενα και τύπους ασυνήθεις σε διάφορες τοπικές διαλέκτους καθώς και πάρα πολλές λέξεις ή εκφράσεις τόσο από διαφορετικούς συγγραφείς όσο και διαφορετικούς τομείς (ποίηση, ιατρική, διοίκηση, κ.α.), πολλές από τις οποίες δεν σώζονται πουθενά στην αρχαιοελληνική γραμματεία. Ο Ησύχιος για τη σύνταξη αυτού του λεξικού μεταχειρίσθηκε ως πηγές τον Απίωνα, τον Αρίσταρχο, τον Ηλιόδωρο και τη «Διογενική συλλογή», τους λεγόμενους «Περιεργοπένητες». Αναφέρεται μια επιστολή του Ησύχιου με την οποία χαρίζει κάτι στον φίλο του Ευλόγιον και η οποία φαίνεται ότι σκέπτονταν να δημιουργήσει μια νέα Διογενική συλλογή συμπληρωμένη με ομηρικές λέξεις. Παραμένει άγνωστο όμως αν ο σκοπός επετεύχθηκε. Ατυχώς, από το λεξικό του Ησύχιου έφθασε στους χρόνους μας μόνο ένα χειρόγραφο του 15ου αιώνα (Codex Venetus Graec. 851).
Την περίοδο των Βυζαντινών χρόνων, στο αρχικό λεξικό προστέθηκαν και χριστιανικές λέξεις από το γλωσσάριο του Κυρίλλου Πατριάρχου Αλεξανδρείας. Έχει όμως αποδειχθεί πως και ολόκληρο αυτό το γλωσσάριο συγχωνεύθηκε σε κάποιες εκδόσεις του λεξικού, ενώ σε άλλες προστέθηκαν λέξεις που ερμηνεύτηκαν από τον Μέγα Αθανάσιο ως παραλλαγή του γλωσσάριου του Κυρίλλου. 
Πρώτη φορά εκδόθηκε το Λεξικό του Ησύχιου σε τόμο στη Βενετία το 1514 από τον Μάρκο Μουσούρο. Από τότε ακολούθησαν και άλλες εκδόσεις στο Λούγδουνο το 1766 δίτομο και στην Ιένη το 1857 τετράτομο. Ακολούθησαν και άλλες εκδόσεις το 1864 και 1867.
Λούκα Μιλιβόγεβιτς

Πρώτα χρόνια

Ο Λούκα Μιλιβόγεβιτς υπέγραψε το πρώτο του επαγγελματικό συμβόλαιο με τη σερβική Ραντνίσκι 1923, ομάδα της γενέτειράς του. Στη Ραντνίσκι πραγματοποίησε πολύ λίγες επίσημες συμμετοχές και κατά τη διάρκεια των μεταγραφών της καλοκαιρινής περιόδου 2008-09, ο Μιλιβόγεβιτς μετεγγράφη στη Ραντ.

Ραντ

Στην ομάδα της Ραντ, ο Μιλιβόγεβιτς πήρε πολύ περισσότερες ευκαιρίες για να δείξει τις ικανότητές του με αποτέλεσμα να καταγράψει αρκετές επίσημες συμμετοχές, παραμένοντας στον σύλλογο για αρκετά χρόνια πραγματοποιώντας κατά διαστήματα πολύ καλές εμφανίσεις, οι οποίες τον οδήγησαν για πρώτη φορά στην εθνική ομάδα της Σερβίας, σε επίπεδο νέων.

Ερυθρός Αστέρας

Στις 19 Δεκεμβρίου 2011, ο Μιλιβόγεβιτς έκανε το μεγάλο βήμα στην καριέρα του και πήρε μεταγραφή στον Ερυθρό Αστέρα Βελιγραδίου, στον οποίο πήρε αμέσως φανέλα βασικού. Με την ομάδα του Ερυθρού Αστέρα, ο Μιλιβόγεβιτς κατάφερε να κατακτήσει το Κύπελλο Σερβίας για το 2012 ενώ το Νοέμβριο του ίδιου έτους πραγματοποίησε την πρώτη επίσημη συμμετοχή του με την Εθνική Σερβίας στο νικηφόρο εκτός έδρας αγώνα με αντίπαλο τη Χιλή.

Άντερλεχτ

Στις 26 Ιουλίου 2013 ο Ερυθρός Αστέρας δέχθηκε πρόταση ύψους 2.700.000 ευρώ από την Άντερλεχτ προκειμένου να παραχωρήσει τον παίκτη. Η πρόταση έγινε αποδεκτή κι έτσι ο Μιλιβόγεβιτς συνέχισε την καριέρα του στο Βέλγιο.
Η πρώτη του σεζόν στην Άντερλεχτ αποδείχθηκε άκρως επιτυχημένη για τον Μιλιβόγεβιτς καθώς κατάφερε να κατακτήσει με την ομάδα το πρωτάθλημα αλλά και το Κύπελλο Βελγίου για το 2014.
Την 1η Σεπτεμβρίου του 2014, η Άντερλεχτ ανακοίνωσε τον μονοετή δανεισμό του Μιλιβόγεβιτς στον Ολυμπιακό Πειραιώς. Το επίσημο ντεμπούτο του με την ομάδα του Πειραιά το πραγματοποίησε 12 μέρες μετά την μεταγραφή του, στο νικηφόρο εντός έδρας αγώνα των ερυθρόλευκων με αντίπαλο τον ΟΦΗ (3-0 το σκορ) που διεξήχθη στα πλαίσια του ελληνικού πρωταθλήματος ποδοσφαίρου.

Ολυμπιακός

Την Πέμπτη 4 Ιουλίου 2015, ο Ολυμπιακός ανακοίνωσε την αγορά του Μιλιβόγεβιτς, μετά τον μονοετή δανεισμό του από την Άντερλεχτ.

Εθνικές ομάδες

Ο Μιλιβόγεβιτς έχει πραγματοποιήσει αρκετές συμμετοχές με την εθνική Σερβίας τόσο σε επίπεδο νέων (Κ19 και Κ21) όσο και σε επίπεδο ανδρών. Το μοναδικό του γκολ με τη φανέλα της Εθνικής Σερβίας το πέτυχε στις 2 Φεβρουαρίου του 2011 στο νικηφόρο αγώνα της Εθνικής Σερβίας Κ21 με αντίπαλο την αντίστοιχη Εθνική Βορείου Ιρλανδίας, ο οποίος διεξήχθη στα πλαίσια των προκριματικών του Ευρωπαϊκού ποδοσφαίρου Κ21 (1-0 το σκορ).
Με την Εθνική Σερβίας σε επίπεδο ανδρών έχει πραγματοποιήσει μέχρι στιγμής επτά συμμετοχές.
Κέικ

Το κέικ είναι γλυκό από ζύμη με αλεύρι, ζάχαρη, αβγά και μαγιά που ψήνεται στο φούρνο συνήθως μέσα σε μακρόστενες ή στρογγυλές φόρμες με τρύπα. Μπορεί να περιέχει και διάφορα άλλα συστατικά.

Όνομα και ετυμολογία

Η λέξη κέικ προέρχεται από την αγγλική λέξη cake.
κέικ < αγγλική cake

Περιγραφή

Το κέικ είναι ένα γλυκό το οποίο αποτελείται από μια ζύμη που ψήνεται. Είναι ένα γλυκό που κόβεται και χωρίζεται σε κομμάτια τα οποία καταναλώνονται από τον άνθρωπο.

Προετοιμασία

Αρχικά μπαίνουν στο μίξερ το βούτυρο και η ζάχαρη και ανακατεύονται καλά. Ύστερα προσθέτονται τα αβγά. Το ανακάτεμα συνεχίζεται και μετά μπαίνουν το γάλα και η βανίλια ή το ξύσμα πορτοκαλιού. Τέλος προσθέτεται η φαρίνα. Συνεχίζεται το ανακάτεμα μέχρι να δημιουργηθεί ένα ομοιόμορφο μείγμα.

Ιστορία

Ο όρος "κέικ" έχει μακρά ιστορία. Η ίδια η λέξη προέρχεται από τον Βίκινγκ, από την παλαιά νορβηγική λέξη "κακά". Οι αρχαίοι Έλληνες ονόμασαν κέικ πλακοΰς , που προήλθε από τη λέξη "επίπεδη". Ψήνεται με αλεύρι αναμεμειγμένο με αυγά, γάλα, καρύδια και μέλι. Είχαν επίσης μια τούρτα που ονομάζεται "satura", η οποία ήταν ένα επίπεδο βαρύ κέικ. Κατά τη διάρκεια της ρωμαϊκής περιόδου, το όνομα για το κέικ έγινε «πλακούντα» που προήλθε από τον ελληνικό όρο. Ένας πλακούντας ψήνεται σε μια βάση ζύμης ή μέσα σε μια θήκη ζαχαροπλαστικής. Οι Έλληνες εφηύραν το φασκόμηλο, τηγανίζοντας το ελαιόλαδο και για τα cheesecakes χρησιμοποιούσαν γάλα κατσίκας. Στην αρχαία Ρώμη, η βασική ζύμη ψωμιού εμπλουτίστηκε με το βούτυρο, τα αυγά και το μέλι, γεγονός που παρήγαγε ένα γλυκό και ψημένο κέικ. Ο λαϊκός ποιητής Ovid αναφέρεται στο πάρτυ γενεθλίων και στο κέικ του αδελφού του στο πρώτο του βιβλίο εξορίας, Tristia. Τα πρώτα κέικ στην Αγγλία ήταν επίσης ουσιαστικά ψωμί: οι πιο προφανείς διαφορές μεταξύ του «κέικ» και του «ψωμιού» ήταν η στρογγυλή, επίπεδη μορφή των κέικ και η μέθοδος μαγειρέματος, στην οποία το κέικ γυριζόταν πάνω από μία φορά κατά τη διάρκεια του ψησίματος, ενώ το ψωμί έμενε όρθιο κατά τη διάρκεια της διαδικασίας ψησίματος.
Μεταιχμιακό σύστημα

Ο όρος μεταιχμιακό σύστημα (limbic system) αναφέρεται σε ένα σύνολο ανατομικών δομών που βρίσκονται μεταξύ του φλοιού και του υποθαλάμου. Από ανατομικής απόψεως, στο μεταιχμιακό σύστημα περιλαμβάνεται η υπερμεσολόβιος έλικα (του προσαγώγιου), η (παρα)ιπποκάμπεια έλικα, ο ιππόκαμπος, η αμυγδαλή, τα μαστία και ο πρόσθιος πυρήνας του θαλάμου, αλλά συμμετέχουν σε αυτό δομές και από άλλες περιοχές του εγκεφάλου. Όλες αυτές οι δομές συνδέονται μεταξύ τους με τη σκάφη και τη παρυφή του ιππόκαμπου, τη ψαλίδα, το μαστιοθαλαμικό δεμάτιο και τη τελική ταινία.
Το μεταιχμιακό σύστημα έχει σημαντικές λειτουργίες. Σχετίζεται με το έλεγχο των συναισθημάτων, της συμπεριφοράς και τους σκοπούς ενός ατόμου και φαίνεται να παίζει ένα σημαντικό ρόλο στη μνήμη και τη μάθηση. Συνδέει τη σύνθετη συμπεριφορά με πιο πρωτόγονη και ενστικτώδη συμπεριφορά και την εσωτερική ομοιόσταση μέσα από πληθώρα νευρικών συνδέσεων. Το μεταιχμιακό σύστημα μέσω του υποθαλάμου και τις ορμόνες που αυτός εκκρίνει επηρεάζει με πολλούς τρόπους τη συμπεριφορά του ατόμου, όπως για παράδειγμα αντιδράσεις φόβου.
TRAPPIST-1h

Μάζα, ακτίνα και  θερμοκρασία

Ο TRAPPIST-1h είναι εξωπλανήτης μεγέθους Γης, που σημαίνει ότι έχει μάζα και ακτίνα παραπλήσια με της Γης. Όπως και ο TRAPPIST-1d, το μέγεθος του είναι μεταξύ των μεγεθών του Άρη και της Γης. Η ποσότητα του φωτός που μειώνεται λόγω της διέλευσής του, δείχνει ότι ο TRAPPIST-1h έχει ακτίνα 0,715 γήινες ακτίνες. Η μάζα του υπολογίζεται, γύρω στις 0,86±0,084 γήινες μάζες. Αυτές οι δύο τιμές κάνουν τον TRAPPIST-1h τον μικρότερο πλανήτη από όλους τους πλανήτες στο σύστημα του. Η πυκνότητα του πλανήτη είναι περίπου 1,297±1,266 g/cm^3 και η βαρύτητα γύρω στις 0,168 φορές αυτή της Γης, παρόμοια με τη βαρυτική έλξη της Σελήνης. Έχει θερμοκρασία ισορροπίας στους 169 K (−104 °C; −155 °F), παρόμοια με αυτή της Γης στο νότιο πόλο.

Τροχιά

Ο TRAPPIST-1h περιφέρεται γύρω από το άστρο του με τροχιακή περίοδο 18,764 μέρες και τροχιακή ακτίνα περίπου 0,063 AU (σε σύγκριση με την απόσταση του Ερμή από τον Ήλιο, η οποία είναι περίπου 0,38 AU).

Πιθανή ύπαρξη νερού

Αν και TRAPPIST-1h λόγω απόστασης από το μητρικό άστρο, ανήκει στο «snow line»  θα μπορούσε να φιλοξενήσει νερό κάτω από μία  πλούσια ατμόσφαιρα σε H₂, είτε πρωταρχική είτε ως αποτέλεσμα συνεχούς εξάτμισης σε συνδυασμό με εσωτερική θέρμανση. Αν όχι, τότε θα μπορούσε να φιλοξενήσει έναν υπόγειο ωκεανό που τροφοδοτείται από υπόγεια ηφαίστεια, εφόσον πρόκειται για  παγωμένο πλανήτη.
Διονύσης Σιτοκωνσταντίνου

Νεανικά χρόνια

Ο Διονύσης Σιτοκωνσταντίνου γεννήθηκε το 1901 και ήταν εργάτης. Από νεαρή ηλικία ασπάστηκε την κομμουνιστική ιδεολογία και εντάχθηκε στο ΚΚΕ, ενώ παράλληλα ασχολήθηκε και με τον συνδικαλισμό. Τα πρώτα χρόνια από την ένταξή του στο ΚΚΕ ήταν χαμηλόβαθμο στέλεχος και στις αρχές της δεκαετίας του 30 μετέβη στη Μόσχα και φοίτησε στις κομματικές σχολές KOYTB.
Μετά την επάνοδό του από τη Μόσχα, ανέλαβε θέσεις σε διάφορους τομείς του κόμματος και ανέβηκε στην κομματική ιεραρχία. Εξελέγη μέλος της
ΚΕ του ΚΚΕ το 1935 στο 6ο Συνέδριο.  Για την κομματική και συνδικαλιστική του δράση διώχθηκε κατ΄ επανάληψη από το κράτος.
Το κομματικό του ψευδώνυμο ήταν Κίμοφ.

Στη Δικτατορία Μεταξά

Κατά τη διάρκεια της μεταξικής δικτατορίας πέρασε στην παρανομία, αναλαμβάνοντας διάφορες υπεύθυνες θέσεις του κόμματος. Το 1938 μετά τις συλλήψεις στελεχών από το ΠΓ έγινε μέλος του μετά από πρόταση του Σιάντου. Συνελήφθη από την Ασφάλεια το 1939 και κλείστηκε στην Κέρκυρα, στην Ακτίνα Θ’, όπου ήταν κρατούμενος ο Νίκος Ζαχαριάδης και άλλα ηγετικά στελέχη του ΚΚΕ.
Στην Κέρκυρα λίγο καιρό μετά έκανε δήλωση μετανοίας, αφέθηκε ελεύθερος και επέστρεψε στην Αθήνα.

Διαγραφή και ύστερος βίος

Το 1942 καθαιρέθηκε από την Κεντρική Επιτροπή και διεγράφη από μέλος του ΚΚΕ
Στην Κατοχή επεδίωξε να ενταχθεί στο ΕΑΜ, πράγμα που δεν του επετράπη λόγω της δήλωσης που είχε υπογράψει.
Τα υπόλοιπα χρόνια της ζωής του ιδιώτευσε.
Παγκόσμιο Κύπελλο Ποδοσφαίρου Ενόπλων 1947

Το 2ο Παγκόσμιο Στρατιωτικό Πρωτάθλημα ποδοσφαίρου ή "πρωτάθλημα ΣΙΣΜ", όπως ήταν γνωστό στην Ελλάδα από τα αρχικά CISM: Conseil International du Sport Militair, του "Διεθνούς Συμβουλίου Στρατιωτικού Αθλητισμού", διοργανώθηκε το 1947, με συμμετοχή 9 κρατών. Η τελική φάση διεξήχθη στο Ανόβερο της Γερμανίας από 23 ως 29 Νοεμβρίου 1947. Νικήτρια αναδείχθηκε η Εθνική Ενόπλων του Βελγίου.
ΦΚ Σαμτρέντια

Ιστορία

Ιδρύθηκε στη Σαμτρέντια το 1936. Συχνά, συμμετείχε στη Σοβιετική Δεύτερη Κατηγορία. Αργότερα, ο σύλλογος είχε επίσης ονομαστεί ως: Λοκομοτίβι Σαμτρέντια, Σαναβάρο Σαμτρέντια, Τζούμπα Σαμτρέντια και Ιμπέρια Σαμτρέντια. 
Σε ένα μεταβατικό πρωτάθλημα το 2016, ο σύλλογος κέρδισε τον τίτλο του Πρωταθλήματος για πρώτη φορά στην ιστορία του συλλόγου, μετά τη νίκη του στα πλέι-οφ πρωταθλήματος εναντίον της Τσικχούρα Σατσκχέρε.
Εχεκλής

Με το όνομα Εχεκλής είναι γνωστά δύο πρόσωπα της ελληνικής αρχαιότητας, το ένα μυθικό και το άλλο πραγματικό.

Μυθολογία

Στην ελληνική μυθολογία ο Εχεκλής ήταν αρχηγός των Μυρμιδόνων, γιος του Άκτορα. Ο Εχεκλής πήρε ως σύζυγό του την Πολυμήλη.

Φιλοσοφία

Το ιστορικό πρόσωπο με το όνομα Εχεκλής ήταν αρχαίος κυνικός φιλόσοφος από την Έφεσο. Υπήρξε μαθητής του Κλεομένους και του Θεομβρότου, ενώ ο ίδιος ήταν ο δάσκαλος του Μενεδήμου. Δεν έχουν σωθεί πληροφορίες για τα έργα του.
Πορτογαλική Ομοσπονδία Ποδοσφαίρου

Ιστορία

Ιδρύθηκε ως Πορτογαλική Ένωση Ποδοσφαίρου (União Portuguesa de Futebol) στις 31 Μαρτίου του 1914. Στις 28 Μαΐου του 1926 μετονομάστηκε σε Πορτογαλική Ομοσπονδία Ποδοσφαίρου (Federação Portuguesa de Futebol).